OBH 595/1999.
Az állampolgári jogok országgyűlési biztosának jelentése
Ügyintéző:dr. Ágoston  Zsuzsa

A vizsgálat megindítása
	Panaszos, mint állami gondoskodásból kikerült fiatal, életkezdési támogatással kapcsolatos eljárás  miatt fordult az állampolgári jogok országgyűlési biztosához.  Sérelmezi, hogy a  pályázatról véletlenül szerzett tudomást, valamint azt, hogy az ügyében eljárni illetékes Baranya Megyei Gyermekvédelmi Szakszolgálat elkésettnek tekintette pályázatát, így az nem is került az értékelő bizottság elé.
	Panaszában - a létbizonytalanságban élőkre hivatkozva - több hatóság tevékenységét kifogásolja és  megemlíti, hogy nemzetközi szervekhez, valamint a Vatikán államhoz is eljuttatta panaszát.
	Annak  megállapítására, hogy az érintett szervek eljárása megfelelt-e  a vonatkozó jogszabályok előírásainak vizsgálatot indítottam

Feltételezett alkotmányos visszásság:
- A panasz és kérelem előterjesztéséhez való jog: "A Magyar Köztársaságban mindenkinek joga van arra, hogy egyedül vagy másokkal együttesen írásban kérelmet vagy panaszt terjesszen az illetékes állami szerv elé." [Alkotmány 64. §]
- Szociális biztonsághoz való jog: "A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak." [Alkotmány 70/E. § (1) bek.]

Az ügy jogszabályi háttere

96/1998 (V.13) Korm. rendelet  a  szociálisan hátrányos helyzetben levők adósságterhének enyhítéséről és lakhatási körülményeik javításáról
9. § (1) A megyei, fővárosi önkormányzat a központi költségvetésből - pályázati úton - támogatásban részesíthető az 1991. január 1-je és az 1997. október 31-e közötti időszakban nagykorúvá vált és az állami gondoskodásból kikerült személy életkezdési támogatásának biztosításához [1997. évi XXXI. tv. 160. § (2) bek.].
(2) Az önálló életkezdési támogatás 70%-át, legfeljebb 800 ezer forintot a pályázaton elnyert összeg erejéig a központi költségvetés megtéríti a megyei, fővárosi önkormányzatnak.
(3) Az egyszeri támogatás az (1) bekezdésben megjelölt személy lakásvásárlásának, -cseréjének, -építésének, -bővítésének és -korszerűsítésének támogatására fordítható.
10. § Az életkezdési támogatás rendeltetésszerű felhasználásához a területi gyermekvédelmi szakszolgálat segítséget nyújt. A támogatás elnyerése érdekében az arra jogosult személy vállalja, hogy a saját megtakarításának összegét hitelintézeti zárolt számlára elhelyezi, továbbá a támogatás felhasználása során a területi gyermekvédelmi szakszolgálat utógondozójával együttműködik.

Baranya megye  Önkormányzat Közgyülésének 171/1998 (IX. 28) Kgy.  határozata
Pályázat az állami gondoskodásból kikerült fiatalok lakáshoz jutásának támogatására
2. A Baranya Megyei Önkormányzat Közgyűlése felkéri a Szociális és Foglalkoztatási Bizottságot, hogy a Szervezeti és Működési Szabályzatban ráruházott hatáskörben eljárva, az 1. pontban meghatározott maximális összeg erejéig, a beérkezett érvényes pályázatok benyújtóit - egyéni mérlegelés szerint -önálló lakáshoz juttatás céljából támogatásben részesítse.

A tényállás és a vizsgálat megállapításai
	A gyermekvédelmi törvény hatálybalépése  előtt nagykorúvá vált állami gondoskodásból kikerült fiatalok nagykorúságuk elérésekor, önjogúvá válásukkor az esetek jelentős részében rendkívül kis vagyonnal rendelkeztek. Kivételt azok a fiatalok képeztek akik elhunyt szülőjük jogán árvajáradékot kaptak. Az állami gondoskodásban nevelkedő gyermekek részére családi pótlékot  csak 1990-től folyósítanak,  a korábbi jogi szabályozás ezt nem tette lehetővé. 
	Fent leírt  juttatásokból összegyűlt  összeg lakhatásuk megoldására rendkívül ritka esetben volt elegendő.
	1998 május 5-én megjelent Népjóléti Közlönyben a Népjóléti Minisztérium és a Gyermek- és Ifjúsági Alapprogram Tanácsának pályázati felhívása az állami gondoskodásból kikerült fiatalok lakáshoz juttatásának támogatására. A kiírás szerint "a pályázat célja az 1991. január 1- je és 1997. október 31-a közötti időszakban nagykorúvá vált volt intézeti elhelyezett, intézeti és állami nevelt fiatal önálló életkezdési támogatását biztosító megyei, fővárosi önkormányzat feladatellátásának támogatása. A központi támogatás lehetőséget kíván teremteni a gyermeki jogokkal összhangban arra, hogy a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) hatálybalépését megelőzően nagykorúvá vált fiatal felnőttnek - az állami gondoskodásban részesülő intézeti elhelyezett, intézeti és állami nevelt fiatalok önálló életkezdési támogatásáról szóló 21/1989. (VII.25.) SZEM rendelet figyelembevételével, a Gyvt. 160. § (2) bekezdése alapján - elősegítse tartós lakhatása megoldását."
"A fiatal felnőttek kérelmét és a kérelem elbírálásához szükséges iratokat a területi gyermekvédelmi szakszolgálat - a fiatal felnőtt közreműködésével - szerzi be és javaslatával együtt terjeszti fel a pályázat benyújtására jogosult megyei, fővárosi önkormányzatnak.
A területi gyermekvédelmi szakszolgálat javaslatához mellékeli a fiatal felnőtt
- jövedelemigazolását, ha továbbtanul az iskolalátogatási igazolását,
- vagyoni helyzetét tanúsító okmányokat (pl.: három hónapnál nem régebbi tulajdoni lap másolatot, pénzintézeti igazolást, előszerződést),
- életkörülményeit és családi helyzetét feltáró helyzetértékelést,
- lakáshoz jutásának részletes költségigényét,
- írásbeli nyilatkozatát a területi gyermekvédelmi szakszolgálattal való együttműködésre vonatkozóan."
A pályázaton elnyerhető egyszeri támogatás a fiatal felnőttnek nyújtható teljes támogatási összeg 70%-a, legfeljebb 800 ezer forint lehet, a fennmaradó részt saját forrás felhasználásával a pályázónak kell biztosítani.
	A pályázatokat  a  Népjóléti Minisztériumhoz címezve, legkésőbb 1998 szeptember 30-án kellett postára adni.
	Panaszos 1991-ben vált nagykorúvá, az iratanyagból, kérelmeiből az nem derül ki, hogy jelenleg hol és milyen körülmények közt él. Leveleket  "Postán maradó" címre kér, mint írja hajléktalan.  Sérelme lényegében az, hogy az 1998 szeptember 14 -én benyújtott pályázatát  nem került értékelték. A  Baranya megyei Gyermekvédelmi Szakszolgálat csupán a szeptember 3 napjáig beérkezett pályázatokat fogadta. Tudomása van arról, hogy más gyermekvédelmi szakszolgálat a később benyújtott pályázatokat is értékelte és  továbbította a Szociális és Családügyi Minisztériumba.
	A vizsgálat során megkerestem a Baranya Megyei Gyermekvédelmi Szakszolgálat Igazgatóját, tájékoztatását, valamint  a panaszos által benyújtott pályázat másolati példányát kértem és az alábbiakat tudtam meg. Az önkormányzatok számára a pályázatok benyújtásának a határidejére való  tekintettel,  - mely  1998 szeptember 30 volt - a Baranya Megyei Önkormányzat  Szociális Bizottsága 1998 szeptember 16-án tárgyalta az előterjesztést. Összesítette az igényeket. Panaszos 1998 szeptember 14-én írt egy egy levelet és egy teljesen üres (kitöltetlen) pályázati adatlapot aláírt. Ezeket az iratokat valóban nem  továbbította a szakszolgálat az önkormányzat bizottságának. A szükséges iratok beszerzésére rendelkezésre álló idő rövid volt. A panaszos pályázata igen hiányos volt. Azt megjegyezte, hogy jövedelmi viszonyait igazolni nem tudja mert nincs jövedelme, de semmilyen egyéb megkívánt adatot nem bocsátott rendelkezérsre. Így az életkörülményeiről sem lehetett tájékozódni. Ezért sem fogadható el a panaszos érvelését, miszerint pályázata értékelése a szakszolgálat hibájából maradt el. A "pályázatban" panaszos egyébként másfél millió forintot kért a lakáshelyzete megoldásához. (A kiírás szerint a maximális összeg 800.000 Ft.)
	A rendelkezésemre álló adatok és információk alapján megállapítottam, hogy alkotmányos visszásságot az ügyben eljáró szervek eljárása nem okozott,  az állampolgári jogok országgyűlési biztosáról szóló 1993. évi LIX. törvényben foglalt jogkörömben a panaszt elutasítom.

Budapest, 2000. október 19.

Gönczöl Katalin